สรรพากร ขยายเวลามาตรการยกเว้นภาษีวิสาหกิจชุมชนออกไปอีก 3 ปี
กรมสรรพากร ขยายเวลามาตรการยกเว้นภาษีวิสาหกิจชุมชนออกไปอีก 3 ปี ตั้งแต่ 1 ม.ค. 60 -31 ธ.ค. 62 หวังช่วยบรรเทาภาระภาษี 
21 เม.ย. 2560

นายสมชาย แสงรัตนมณีเดช รองอธิบดีกรมสรรพากร รักษาการในตำแหน่งที่ปรึกษาด้านยุทธศาสตร์การจัดเก็บภาษี (กลุ่มธุรกิจพลังงาน) ในฐานะโฆษกกรมสรรพากร ระบุว่า กรมสรรพากรได้ขยายระยะเวลาการยกเว้นภาษีเงินได้สำหรับวิสาหกิจชุมชนตามกฎหมายว่าด้วย การส่งเสริมวิสาหกิจชุมชน เฉพาะที่เป็นห้างหุ้นส่วนสามัญหรือคณะบุคคลที่มิใช่นิติบุคคล ซึ่งมีเงินได้ไม่เกิน หนึ่งล้านแปดแสนบาทต่อปีออกไปอีกเป็นระยะเวลา 3 ปี สำหรับเงินได้พึงประเมินที่ได้รับตั้งแต่วันที่ 1 มกราคม 2560 ถึงวันที่ 31 ธันวาคม 2562 และให้วิสาหกิจชุมชนดังกล่าวยื่นแบบแสดงรายการภาษีเพื่อเข้าสู่ระบบภาษี และปฏิบัติหน้าที่ทางภาษีอากรตามประมวลรัษฎากรได้อย่างถูกต้อง ทั้งนี้ สำหรับเงินได้ตั้งแต่ปีภาษี 2560 เป็นต้นไป
เนื่องจากวิสาหกิจชุมชนก่อให้เกิดการสร้างรายได้และการจ้างงานในชุมชน ซึ่งเป็นฐานรากสำคัญในการพัฒนาเศรษฐกิจของประเทศ การขยายระยะเวลาการยกเว้นภาษีเงินได้สำหรับวิสาหกิจชุมชนต่อไปอีกระยะหนึ่ง นอกจากจะช่วยบรรเทาภาระภาษีให้กับวิสาหกิจชุมชน ยังสร้างโอกาสให้วิสาหกิจชุมชนมีความเข้มแข็งและเติบโตเป็นวิสาหกิจขนาดกลางและขนาดย่อมในอนาคต